લાયબ્રેરીમાંથી સારો મસાલો મળશે એવું જયંતી વિચારતો હતો. એની ગંભીરતા જોઇને જગદીશે હસીને કહ્યું. 'એ મિશ્રાજી કંઇ દૂધે ધોયેલો નહોતો. લોખંડના ભંગારનો સ્ક્રેપનો બહુ મોટો બિઝનેસ હતો એનો.' એણે અચાનક અટકીને જયંતી સામે જોયું. 'ધારો કે તમારી પાસેથી હું બિલ વગર બાર કરોડનો માલ ખરીદું અને પછી તમે ઉઘરાણી કરો ત્યારે હું હાથ અધ્ધર કરી દઉં તો તમે શું કરો? સાચું બોલો, મને મારી નાખવાનું ઝનૂન ઊપડે કે નહીં? મૂરખ મિશ્રાજી આવો ખેલ કરવા ગયો એમાં ખતમ થઇ ગયો!'